România produce cu aproape 50% mai puţine fructe şi legume decât acum zece ani, arată o statistică a Eurostat. În cazul legumelor proaspete, vorbim de o schimbare dramatică, înregistrată în intervalul 2012-2022. Producția acestora a scăzut cu peste 40%.
Dacă vorbim de fructe, au fost înregistrate scăderi privind producția de pere și piersici. În schimb, se observă o creștere în cazul fructelor de pădure, merelor și nucilor. Cu toate acestea, datele arată că România nu se clasează în primele poziții în niciun top la nivelul UE.
De exemplu, producția de legume proaspete a scăzut de la circa 2.479 de mii de tone, în 2012, la 1.433 mii de tone, în anul 2022. Adică, o scădere de aproape 42 la sută în cei zece ani, potrivit Eurostat.
Datele arată că producția de roșii a scăzut, în România, de la 453 de mii de tone în 2012 la 299 de mii de tone, în 2022. Țările din UE care se clasează pe primele locuri la producția de tomate sunt Italia, Spania și Portugalia.
Același lucru s-a întâmplat și în cazul producției de morcovi din România. În perioada 2012-2022, a înregistrat o scădere de 22 la sută. Adică de la 111 mii de tone la circa 86 de mii de tone, conform Eurostat. Principalii producători din UE au fost Germania, Franța și Polonia.
Un declin semnificativ este și în cazul producției de ceapă. România avea 222 de mii de tone, în 2012. În 2022 a ajuns la 145 de mii de tone, punctând o scădere cu 35 la sută. În schimb, Olanda a fost în top la producția de ceapă, în 2022. A fost urmată de Spania și Franța.
Dacă vorbim despre producătorii de fructe, fructe de pădure și nuci, Italia, Polonia și Spania au fost primele țări, la acest capitol, în UE. De menționat este că și România a înregistrat creșteri privind această producție, față de alți ani.
În 2022, țara noastră a ajuns la 1.436 de mii de tone, față de 1.083 de tone, cea înregistrată în 2012. Și producția de mere a crescut, în România, cu 20 la sută, din 2012 până în 2022, când vorbim de 543 de mii de tone.
În schimb, producția de pere s-a redus în 2022 la 42 de mii de tone, față de 2012, când România consemna 52 de mii de tone. Și în cazul piersicilor vorbim de o scădere de la 16 mii de tone, în 2012, la până în 12 mii de tone, în 2022.